NWU maak U-draai oor SR-lid se skorsingBeàtha Groenewald is Dinsdag uit haar amp verwyder. (Foto: Facebook) Beàtha Groenewald is weer terug in haar posisie as studenteraad-sekretaris van die Noordwes-Universiteit (NWU) se Potchefstroom-kampus. Groenewald is verlede week uit haar amp verwyder nadat sy glo vir dorpskoshuise aan die Potchefstroom-kampus, wat glo “te wit is”, opgekom het. AfriForum Jeug het Vrydag ŉ prokureursbrief aan dr. Sibusiso Chalufu, uitvoerende direkteur van studentelewe van die NWU se Potchefstroom-kampus, gestuur en geëis dat Groenewald in haar posisie herstel word. Die studenteraad het Donderdag in ŉ skrywe aan die universiteitsgemeenskap gesê daar was ŉ prosedurefout met die wantrouemosie wat tot Groenewald se verwydering gelei het en dat sy gevolglik in haar posisie herstel is. AfriForum Jeug het gesê hy aanvaar dit is sy regsoptrede wat hiertoe gelei het en dat hy steeds sy reg voorbehou om te besluit oor verdere optrede in dié verband. “Dit is betekenisvol dat die NWU sy fout erken, maar AfriForum Jeug verwag steeds dat die universiteit in die openbaar vir Groenewald om verskoning sal vra, soos die jeugorganisasie se prokureursbrief van 17 Februarie vereis,” het René van der Vyver, woordvoerder vir AfriForum Jeug, gesê. “Dit is baie jammer dat ons so vêr moes gaan om met ons regspan te konsulteer voor die Puk bereid was om te erken dat hulle ŉ fout gemaak het. Ons wag egter steeds vir ŉ openbare verskoning en hoop van harte dat alle strukture van die universiteit uit hierdie voorval sal leer om nie hulself skuldig te maak aan rasse-uitsluiting en dit dan te probeer wegsteek nie.” AfriForum Jeug sal voortaan steeds vir Groenewald ondersteun, ongeag wat haar besluit in terme van volgende stappe mag wees. Groenewald se skorsing het gespruit uit bewerings wat die ronde gedoen het dat dorpskoshuise op grond van hul rassesamestelling van die jaarlikse verwelkomingsgeleentheid uitgesluit is. Groenewald het kort voor haar verwydering uit die posisie van sekretaris haar ongelukkigheid uitgespreek oor ŉ vergadering van die SR en primarias, waartydens die einste koshuise glo onder skoot gekom het weens hul rassesamestelling. Sy is nou oortuig die beweerde uitsluiting by die verwelkomingsgeleentheid hou direk verband met die vergadering. Die NWU voer egter aan die koshuise is bloot weens ŉ gebrek aan spasie in die amfiteater uitgesluit en dat die rassebewerings ongegrond is.